b'\n_START_ARTICLE_\nJosip Gruden (odvetnik)\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju, nem\xc5\xa1ko gimnazijo v Trstu, 7. in 8. razred z maturo pa je kon\xc4\x8dal v Kranju. Po maturi leta 1918 je eno leto na ljubljanski filozofski fakulteti \xc5\xa1tudiral Slavistiko, nato pa pravo na Univerzi v Padovi, kjer je leta 1924 tudi diplomiral._NEWLINE_Josip Gruden je \xc5\xbee v dija\xc5\xa1kih letih sodeloval v dru\xc5\xa1tvu Prosveta, pel v zboru Glasbene matice in se aktivno zavzemal za slovensko dru\xc5\xbebeno \xc5\xbeivljenje v Trstu. Po kon\xc4\x8danem \xc5\xa1tudiju se je v Gorici zaposlil kot odvetni\xc5\xa1ki pripravnik v pisarni dr. Mirka Kor\xc5\xa1i\xc4\x8da. Leta 1928 je v Ajdov\xc5\xa1\xc4\x8dini odprl samostojno odvetni\xc5\xa1ko pisarno. Kot mlad odvetnik je v najhuj\xc5\xa1ih letih fa\xc5\xa1izma stal svojemu narodu zvesto ob strani. Fa\xc5\xa1isti\xc4\x8dna oblast ga je za\xc4\x8dela preganjati in mu onemogo\xc4\x8dala opravljanje poklica, zato je leta 1935 od\xc5\xa1el v Kraljevino Jugoslavijo in v Tr\xc5\xbei\xc4\x8du odprl odvetni\xc5\xa1ko pisarno. Takoj po okupaciji Gorenjske so ga nem\xc5\xa1ke oblasti za dva meseca zaprle v gestapovski zapor v gradu Kacen\xc5\xa1tajn, nato pa je bil do osvoboditve v Ljubljani tolma\xc4\x8d za italijanski in nem\xc5\xa1ki jezik. Leta 1945 se je vrnil v Gorico in pomagal obnoviti slovensko politi\xc4\x8dno in kulturno \xc5\xbeivljenje, ki ga je fa\xc5\xa1isti\xc4\x8dna oblast zatrla. Zanimal se je tudi za politi\xc4\x8dno upravna vpra\xc5\xa1anja gori\xc5\xa1ke ob\xc4\x8dine ter okoli\xc5\xa1kih slovenskih krajev.'